Covid-19-statistieke: Nog minder nuwe gevalle aangemeldArgieffoto bloot ter illustrasie. (Foto: Go Nakamura/Getty Images/AFP) Altesame 7 632 pasiënte in Suid-Afrika het in die laaste siklus van 24 uur positief getoets vir Covid-19. Dit is weer heelwat minder nuwe infeksies as ŉ dag tevore (10 748) en ook laer as die gemiddelde getal nuwe gevalle in die voorafgaande sewe dae (12 148). Volgens die Nasionale Instituut vir Oordraagbare Siektes (Nios) verteenwoordig die jongste toename in Covid-19-infeksies ŉ positiwiteitskoers van 20,2% terwyl nog 163 Covid-19-verwante sterftes intussen aangemeld is. Dit bring die land se dodetal op 79 584 te staan. Minstens 2 698 605 mense in Suid-Afrika het nou reeds positief getoets vir Covid-19 waarvan 2 455 998 van die virus herstel het. Volgens die Nios is daar tans 163 023 aktiewe Covid-19-gevalle regoor die land. Die meeste nuwe gevalle is in KwaZulu-Natal (33%) en die Wes-Kaap (21%). Die provinsies word gevolg deur die Oos-Kaap (17%), Gauteng (7%), die Vrystaat (6% elk), Mpumalanga en die Noord-Kaap (5% elk), Noordwes (4%) en Limpopo (1%). Nog 345 Covid-19-pasiënte is intussen in hospitale in Suid-Afrika opgeneem. In hierdie stadium word 13 537 mense landwyd in private en staatshospitale vir die virus behandel. Altesame 247 293 inentings is sedert die vorige verslag gedoen. Meer as 10,7 miljoen mense in Suid-Afrika is tot dusver teen Covid-19 ingeënt.